b'\n_START_ARTICLE_\nValentin Caharija Simonitti\n_START_SECTION_\n\xc5\xbdivljenje in delo\n_START_PARAGRAPH_\nRodil se 12. februarja 1916 v dru\xc5\xbeini mlinarja Janeza Krstnika in gospodinje Lenardine Simonitti rojene Guzola v Dolenjem Barnasu (sedaj ital. Vernasso) v ob\xc4\x8dini \xc5\xa0peter Slovenov. Njegov rod izhaja iz Biljane v Gori\xc5\xa1kih Brdih, od koder so se raz\xc5\xa1irili po vsej Sloveniji. Prisotnost priimka Simonitti je v Bene\xc5\xa1ki Sloveniji prvi\xc4\x8d zabele\xc5\xbeena v \xc4\x8dasu, ko je bil Jurij Simonitti pater na Stari Gori nad \xc4\x8cedadom. Znanje slovenskega jezika je pridobil doma od star\xc5\xa1ev in pri verouku, ko je bil od leta 1930 Peter Qualiza kaplan v Dolenjem Barnasu. Po kon\xc4\x8dani italijanski ljudski \xc5\xa1oli v \xc5\xa0petru Slovenov (1929) in o\xc4\x8detovi smrti je deset let delal kot mlinar. Ko je privatno opravil malo maturo, je v Genovi obiskoval umetnostni licej in leta 1941 maturiral. Do leta 1958 je pou\xc4\x8deval zgodovino umetnosti na raznih ni\xc5\xbejih in vi\xc5\xa1jih srednjih \xc5\xa1olah po Furlaniji ter \xc5\xa0petru Slovenov. Na Fakulteti za arhitekturo Univerze v Benetkah je leta 1958 diplomiral z nalogo Restavriranje arhitektonskih del, ki jih je leta 1477 v Landerski jami postavil arhitekt Andrej iz \xc5\xa0kofje Loke. To je bilo prvi\xc4\x8d, da se je italijanski akademski svet soo\xc4\x8dil s slovensko pode\xc5\xbeelsko gotiko. Deset let kasneje pa je dokon\xc4\x8dno restavriral omenjene umetnine v Landerski jami in s tem omogo\xc4\x8dil, da se je ta zgodovinski spomenik v nadi\xc5\xa1ki dolini odprl javnosti._NEWLINE_Kot urbanist je sodeloval v skupini izvedencev, ki so leta 1970 pripravili osnutek Teritorialnega regulacijskega na\xc4\x8drta de\xc5\xbeele Furlanije - Julijske krajine. Po potresu 1976 pa je med drugim obnovil podru\xc5\xbeni\xc4\x8dno cerkev sv. Jerneja v Dolenjem Barnasu. Projektiral je javne (\xc5\xa0peter Slovenov, Tricesimo, Videm), hotelske (Grade\xc5\xbe) in stanovanjske zgradbe (\xc4\x8cedad), naredil projekte za prostorsko ureditev obmo\xc4\x8dja Belope\xc5\xa1kih jezer, izdelal zazidalne na\xc4\x8drte za ve\xc4\x8d furlanskih ob\xc4\x8din, posebej v okviru popotresne obnove, in pri tem sodeloval tudi pri izdelavi novih gradbenih tehnologij. Sooblikoval je tudi listino o pravicah Slovencev v videmski pokrajini (1977). Sodeloval je na kongresih in seminarjih ter objavljal v slovenskih in italijanskih ob\xc4\x8dilih.'